b'\n_START_ARTICLE_\nMesserschmitt Me 262\n_START_SECTION_\nKoneen suunnittelu\n_START_PARAGRAPH_\nMaailman ensimm\xc3\xa4inen suihkukonelento lennettiin Saksassa 27. elokuuta 1939 Heinkel He 178 -koneella lent\xc3\xa4j\xc3\xa4n\xc3\xa4 Erich Warsitz. Isossa-Britanniassa t\xc3\xa4h\xc3\xa4n pystyttiin 15. toukokuuta 1941 Gloster-Whittle E. 28/39:ll\xc3\xa4 ja Yhdysvalloissa 1. lokakuuta 1941 Bell P-59 Airacometilla, joten suihkuh\xc3\xa4vitt\xc3\xa4j\xc3\xa4n kehitysty\xc3\xb6ss\xc3\xa4 Saksalla oli tuolloin kahden vuoden etumatka l\xc3\xa4nsiliittoutuneisiin._NEWLINE_Syksyll\xc3\xa4 1940 Saksan sodanjohto antoi m\xc3\xa4\xc3\xa4r\xc3\xa4yksen, joka salli ainoastaan sellaiset tutkimus- ja kehityshankkeet, joiden tulokset olisivat taisteluk\xc3\xa4yt\xc3\xb6ss\xc3\xa4 vuoden sis\xc3\xa4ll\xc3\xa4. K\xc3\xa4skyn v\xc3\xa4lit\xc3\xb6n seuraus oli suihkuh\xc3\xa4vitt\xc3\xa4j\xc3\xa4n kehitysty\xc3\xb6n pys\xc3\xa4htyminen l\xc3\xa4hes kokonaan ja ainakin puolentoista vuoden viiv\xc3\xa4stys Me 262:n sarjatuotannon osalta. Messerschmittin tehtailla kehitysty\xc3\xb6t\xc3\xa4 kuitenkin jatkettiin sodanjohdolta salassa ilmataisteluv\xc3\xa4linep\xc3\xa4\xc3\xa4llikk\xc3\xb6 Ernst Udetin tuella._NEWLINE_Vuoden 1942 alussa asiaan paneuduttiin uudestaan ja vakavasti pohdittiin pit\xc3\xa4isik\xc3\xb6 tuloksena olla h\xc3\xa4vitt\xc3\xa4j\xc3\xa4 vai pommikone. Professori Willy Messerschmittin johdolla p\xc3\xa4\xc3\xa4dyttiin yksimielisesti h\xc3\xa4vitt\xc3\xa4j\xc3\xa4n kehitt\xc3\xa4miseen. Toukokuussa 1943 oli prototyypin kehitysty\xc3\xb6 niin pitk\xc3\xa4ll\xc3\xa4, ett\xc3\xa4 p\xc3\xa4\xc3\xa4tettiin sarjatuotannon aloittamisesta ensimm\xc3\xa4isen 100 koneen osalta. Varsinaisen lopullisen mallin sarjatuotannon tasoksi kaavailtiin noin tuhatta konetta kuukaudessa. Asialle piti kuitenkin saada Adolf Hitlerin hyv\xc3\xa4ksynt\xc3\xa4, mutta h\xc3\xa4n halusi, ett\xc3\xa4 koneesta kehitet\xc3\xa4\xc3\xa4n nopea pommittaja._NEWLINE_H\xc3\xa4vitt\xc3\xa4j\xc3\xa4version kehitysty\xc3\xb6t\xc3\xa4 jatkettiin Hitlerilt\xc3\xa4 salassa muutamilla kokeilutyypeill\xc3\xa4 pommittajaversion rinnalla. Hitlerin p\xc3\xa4\xc3\xa4t\xc3\xb6ksen vaikutus Me 262:n kehityksen hidastumiseen on edelleen kiistanalainen.\n_START_SECTION_\nSuihkumoottorin kehitys\n_START_PARAGRAPH_\nSuurin syy Me 262:n tuotantoon oton viiv\xc3\xa4stymiseen oli Junkers Jumo 004 -moottorin hidas kehityskaari. Alun perin moottorille tarkoitetut raaka-aineet, kuten nikkeli, kromi, koboltti ja molybdeeni, olivat k\xc3\xa4yneet sodan pitkittyess\xc3\xa4 harvinaisiksi Natsi-Saksassa. Suurin ongelma oli titaanin puute. Junkers Jumo 004a:n tilalle jouduttiin suunnittelemaan malli Jumo 004b, joka k\xc3\xa4ytti strategisia raaka-aineita v\xc3\xa4hemm\xc3\xa4n, ja esimerkiksi ter\xc3\xa4st\xc3\xa4 niiden tilalla. Ter\xc3\xa4s on kuitenkin painavaa, eik\xc3\xa4 kest\xc3\xa4 kovin hyvin korkeita l\xc3\xa4mp\xc3\xb6tiloja, joten se piti suojata alumiinilla. Materiaalien muutos johti moottorin osien j\xc3\xa4\xc3\xa4hdytyksest\xc3\xa4 sek\xc3\xa4 v\xc3\xa4rin\xc3\xa4st\xc3\xa4 aiheutuneiden ongelmien vuoksi rakenteen uudelleensuunnitteluun ja Jumo 004b saatiin tuotantoon vasta vuoden 1944 alkupuolella. Saksalaisten suunnittelijoiden k\xc3\xa4ytt\xc3\xb6\xc3\xb6n ottama aksiaalisuihkumoottori osoittautui pidemm\xc3\xa4n p\xc3\xa4\xc3\xa4lle kehityskelpoisemmaksi vaihtoehdoksi kuin englantilaisten keskipakoisvoimalle perustuva malli, joten toisen maailmansodan j\xc3\xa4lkeen suihkumoottoreiden kehitys jatkui Jumon ja BMW:n aloittamalla linjalla.\n_START_SECTION_\nSturmvogel-salamapommittaja\n_START_PARAGRAPH_\nVuoden 1943 lopulla Me 262 alkoi kiinnostaa Hitleri\xc3\xa4, joka halusi k\xc3\xa4ytt\xc3\xa4\xc3\xa4 tyyppi\xc3\xa4 nopeana pommikoneena. T\xc3\xa4ll\xc3\xa4 Hitler havitteli kyky\xc3\xa4 iske\xc3\xa4 l\xc3\xa4nsiliittoutuneita vastaan koneella, jota ei voitaisi torjua tavanomaisin ilmatorjunta-asein. Me 262:n sarjatuotanto m\xc3\xa4\xc3\xa4r\xc3\xa4ttiin aloitettavaksi heti. Muutos pommikoneeksi oli kuitenkin t\xc3\xa4ss\xc3\xa4 vaiheessa ongelmallista. Sy\xc3\xb6ksypommitus tai jyrkk\xc3\xa4 liukupommitus ei voinut tulla kysymykseen, sill\xc3\xa4 nopeus olisi noussut yli 950 kilometriin tunnissa, eik\xc3\xa4 konetta olisi voinut hallita. Matalalla lennett\xc3\xa4ess\xc3\xa4 olisi polttoaineen kulutuksen raju kasvu rajoittanut operatiivisen toimintas\xc3\xa4teen hyvin lyhyeksi. Vaihtoehdoksi j\xc3\xa4i korkealta suoritettava vaakapommitus, mutta t\xc3\xa4ll\xc3\xb6in suuren nopeuden, koneen lento-ominaisuuksien ja huonojen t\xc3\xa4hystysmahdollisuuksien vuoksi maalin tuli olla suuri. Koneeseen ei oltu suunniteltu lainkaan pommikuilua tai pommiripustimia, laukaisu- ja sytytinlaitteita tai pommitukseen soveltuvia t\xc3\xa4ht\xc3\xa4imi\xc3\xa4._NEWLINE_Liittoutuneiden pommitukset lykk\xc3\xa4siv\xc3\xa4t ensimm\xc3\xa4isen sadan kappaleen sarjatuotannon aloittamisen maaliskuun 1944 alkuun, ja kun koneet olivat luovutuskunnossa 24. huhtikuuta 1944, yhdysvaltalaisten pommitus Leipheimin viimeistelytehtaaseen tuhosi ne. Huhtikuussa lentovarustelun h\xc3\xa4t\xc3\xa4ohjelmasta keskusteltaessa Hitler sai yhden ankarimmista raivokohtauksistaan kuullessaan, ett\xc3\xa4 Me 262 on rakennettu yksinomaan h\xc3\xa4vitt\xc3\xa4j\xc3\xa4koneeksi. Samalla Hitler p\xc3\xa4\xc3\xa4tti, ett\xc3\xa4 kaikki tuotannon alkamisen j\xc3\xa4lkeen rakennetut jo noin 120 suihkuh\xc3\xa4vitt\xc3\xa4j\xc3\xa4\xc3\xa4 oli muutettava pommikoneiksi. My\xc3\xb6hemmin Hitler kielsi puhumasta Me 262:sta muuten kuin pika- tai salamapommittajana._NEWLINE_Ainoa paikka kahdelle pommille saatiin j\xc3\xa4tt\xc3\xa4m\xc3\xa4ll\xc3\xa4 pois ulkopuoliset pudotettavat polttoaines\xc3\xa4ili\xc3\xb6t, jolloin toimintas\xc3\xa4de rajoittui alle 200 kilometriin. Koneessa k\xc3\xa4ytettiin pommien ripustamiseen Schloss 503A-1 -pommiripustimia. Elokuussa 1944 alkoivat p\xc3\xa4ivitt\xc3\xa4iset \xe2\x80\x9dsalamapommitukset\xe2\x80\x9d liittoutuneiden maihinnousuarmeijoiden taakse. Lent\xc3\xa4j\xc3\xa4t eiv\xc3\xa4t voineet vahvistaa, osuivatko n\xc3\xa4m\xc3\xa4 pommit yleens\xc3\xa4 mihink\xc3\xa4\xc3\xa4n. Kuvaavaa tuolle ajalle oli se, ett\xc3\xa4 yhdysvaltalaisten tehdess\xc3\xa4 p\xc3\xa4iv\xc3\xa4hy\xc3\xb6kk\xc3\xa4yksen Messerschmittin Augsburgin tehtaita ja l\xc3\xa4heist\xc3\xa4 Lechveldin lentokentt\xc3\xa4\xc3\xa4 vastaan pystyttiin torjuntaan l\xc3\xa4hett\xc3\xa4m\xc3\xa4\xc3\xa4n vain kuusi suihkuh\xc3\xa4vitt\xc3\xa4j\xc3\xa4\xc3\xa4. Pommitukset tuhosivat maassa 60 salamapommittajaksi rakennettua Me 262:ta.\n_START_SECTION_\nSchwalbe-suihkuh\xc3\xa4vitt\xc3\xa4j\xc3\xa4\n_START_PARAGRAPH_\nMesserschmittin tehtailla h\xc3\xa4vitt\xc3\xa4j\xc3\xa4version kehitysty\xc3\xb6 jatkui, tosin ilman Hitlerin virallista hyv\xc3\xa4ksynt\xc3\xa4\xc3\xa4. Vasta lokakuussa 1944 Hitler antoi luvan Me 262 -suihkuh\xc3\xa4vitt\xc3\xa4j\xc3\xa4n sarjatuotannon aloittamiseen ja suihkuh\xc3\xa4vitt\xc3\xa4j\xc3\xa4yksik\xc3\xb6n perustamiseen. Yksik\xc3\xb6n johtoon m\xc3\xa4\xc3\xa4r\xc3\xa4ttiin majuri Walter Nowotny, jolla oli jo 250 ilmavoittoa._NEWLINE_Sodan j\xc3\xa4lkeisess\xc3\xa4 muistelmateoksessaan natsi-Saksan varusteluministeri Albert Speer ilmaisi mielipiteen\xc3\xa4\xc3\xa4n Me 262 -h\xc3\xa4vitt\xc3\xa4j\xc3\xa4projektin olleen lukuisten ihmeasehankkeiden joukossa kaikkein lupaavimpia hankkeita. Voimavarojen keskitt\xc3\xa4minen h\xc3\xa4vitt\xc3\xa4j\xc3\xa4version kehitt\xc3\xa4miseen yhdess\xc3\xa4 Wasserfall-ohjuksen kanssa olisi tehnyt l\xc3\xa4nsiliittoutuneiden massiiviset ilmapommitukset Saksan sotateollisuutta vastaan \xc3\xa4\xc3\xa4rimm\xc3\xa4isen vaikeiksi liittoutuneiden ilmaherruuden muuttuessa kyseenalaiseksi. Syin\xc3\xa4 toteutuneeseen kehityskulkuun Speer piti muun muassa Hitlerin haluttomuutta ja kyvytt\xc3\xb6myytt\xc3\xa4 ymm\xc3\xa4rt\xc3\xa4\xc3\xa4 puolustustaisteluluonteisten aseiden merkityst\xc3\xa4.\n_START_SECTION_\nPalvelusk\xc3\xa4ytt\xc3\xb6\n_START_PARAGRAPH_\nEnsimm\xc3\xa4iset Me 262:t tulivat Saksan ilmavoimien Luftwaffen palvelusk\xc3\xa4ytt\xc3\xb6\xc3\xb6n hein\xc3\xa4kuussa 1944. 26. hein\xc3\xa4kuuta 1944 Me 262 saavutti ensimm\xc3\xa4isen ilmavoittonsa, kun sill\xc3\xa4 ammuttiin alas M\xc3\xbcnchenin l\xc3\xa4hell\xc3\xa4 tiedustelulennolla ollut De Havilland Mosquito PR.I._NEWLINE_Koneen valmistusm\xc3\xa4\xc3\xa4r\xc3\xa4 j\xc3\xa4i niin pieneksi (1\xc2\xa0430 kpl), ettei sill\xc3\xa4 ollut vaikutusta toisen maailmansodan lopun ilmaherruuteen, joka oli tuolloin liittoutuneiden koneilla._NEWLINE_Ardennien taistelun j\xc3\xa4lkeen 1. tammikuuta 1945 operaatio Bodenplattessa Me 262 Sturmvogel oli jo mukana. T\xc3\xa4ss\xc3\xa4 Luftwaffen viimeisess\xc3\xa4 suuressa l\xc3\xa4nsirintaman operaatiossa tuhoutuivat kuitenkin k\xc3\xa4yt\xc3\xa4nn\xc3\xb6ss\xc3\xa4 koko natsi-Saksan j\xc3\xa4ljell\xc3\xa4 olevat h\xc3\xa4vitt\xc3\xa4j\xc3\xa4voimat. Jatkossa vuoden 1945 kev\xc3\xa4\xc3\xa4ll\xc3\xa4 Reinin taistelujen aikaan n\xc3\xa4it\xc3\xa4 salamapommittajia koetettiin k\xc3\xa4ytt\xc3\xa4\xc3\xa4 t\xc3\xa4rkeiden siltojen tuhoamiseen. Menestys oli kuitenkin huono. Liittoutuneiden lentolaivastojen komentajat kokoontuivat 11. tammikuuta 1945 Versailles\xe2\x80\x99hin pohtimaan pit\xc3\xa4isik\xc3\xb6 pommitusstrategiaa muuttaa yh\xc3\xa4 lis\xc3\xa4\xc3\xa4ntyvien \xe2\x80\x9dkuolemaa tuottavien suihkuh\xc3\xa4vitt\xc3\xa4jien\xe2\x80\x9d takia._NEWLINE_Me 262 oli hy\xc3\xb6kk\xc3\xa4ykselle altteimmillaan l\xc3\xa4hestymislennossa laskua varten tai v\xc3\xa4litt\xc3\xb6m\xc3\xa4sti kiitotielt\xc3\xa4 noustuaan, koska sen moottorit reagoivat hitaasti. Tehonv\xc3\xa4hennyksen tai -lis\xc3\xa4yksen oli oltava huolellista moottorin sammumisvaaran vuoksi. Koneessa ei ollut lentojarruja, mik\xc3\xa4 osaltaan pidensi nopeuden hidastamiseksi vaadittavaa l\xc3\xa4hestymislentoa. Liittoutuneet k\xc3\xa4yttiv\xc3\xa4t t\xc3\xa4t\xc3\xa4 hyv\xc3\xa4kseen \xe2\x80\x9drottajahdiksi\xe2\x80\x9d nimetyll\xc3\xa4 taktiikalla, jossa nopeat m\xc3\xa4nt\xc3\xa4moottorih\xc3\xa4vitt\xc3\xa4j\xc3\xa4t pyrkiv\xc3\xa4t yll\xc3\xa4tykseen. T\xc3\xa4h\xc3\xa4n vastattiin suojaamalla l\xc3\xa4hestymis- ja noususuunnat voimakkaalla ilmatorjunnalla ja m\xc3\xa4nt\xc3\xa4moottorisilla suojah\xc3\xa4vitt\xc3\xa4jill\xc3\xa4.\n_START_SECTION_\nMe 262 -taktiikkaa\n_START_PARAGRAPH_\nKes\xc3\xa4kuussa 1944 perustettiin ensimm\xc3\xa4inen Me 262 -koneilla varustettu yksikk\xc3\xb6, Erprobungskommando 262, kokeilemaan uusia suihkuh\xc3\xa4vitt\xc3\xa4jille sopivia taktiikkoja. Yksik\xc3\xb6st\xc3\xa4 erotettiin syyskuussa Kommando Nowotny (Jagdgeschwader 7), joka oli ensimm\xc3\xa4inen kokonaan suihkuh\xc3\xa4vitt\xc3\xa4jill\xc3\xa4 operoiva osasto. Se toimi Achmerista ja Hesepenist\xc3\xa4 k\xc3\xa4sin. Me 262:n suuri nopeusero m\xc3\xa4nt\xc3\xa4moottorikoneisiin verrattuna vaati kokeneiltakin h\xc3\xa4vitt\xc3\xa4j\xc3\xa4ohjaajilta hy\xc3\xb6kk\xc3\xa4ysmenetelmien uudelleenarviointia. MK 108 -tykin ammuksen hidas l\xc3\xa4ht\xc3\xb6nopeus aiheutti sen, ett\xc3\xa4 Me 262:n piti l\xc3\xa4hesty\xc3\xa4 pommittajia niiden torjunta-aseistuksen kantaman piiriin (noin 600 metri\xc3\xa4)._NEWLINE_T\xc3\xa4st\xc3\xa4 syyst\xc3\xa4 alettiin kehitell\xc3\xa4 vaihtoehtoisia aseita, kuten R4M-raketit, jotka pystyttiin laukaisemaan koneen normaalin t\xc3\xa4ht\xc3\xa4imen avulla noin kilometrin p\xc3\xa4\xc3\xa4st\xc3\xa4, jolloin oltiin pommittajien puolustusaseiden kantaman ulkopuolella. Suihkuh\xc3\xa4vitt\xc3\xa4jien nopeus pommituskonelauttoja vastaan johti niin sanottuun vuoristorata-taktiikkaan, jolla p\xc3\xa4\xc3\xa4stiin ylh\xc3\xa4\xc3\xa4lt\xc3\xa4 sy\xc3\xb6ksyen saattoh\xc3\xa4vitt\xc3\xa4jien ohitse ja pystyttiin sen j\xc3\xa4lkeen alhaalta l\xc3\xa4hestym\xc3\xa4\xc3\xa4n pommikoneita hitaammalla nopeudella. Menetelm\xc3\xa4\xc3\xa4 kehitti alun perin Walter Schuck, joka k\xc3\xa4ytti hyv\xc3\xa4kseen pommikonemuodostelmien suurta kokoa. H\xc3\xa4n kehitti \xe2\x80\x9daalloilla ratsastamiseksi\xe2\x80\x9d kutsumansa tavan hy\xc3\xb6k\xc3\xa4t\xc3\xa4. Schuck lensi takaa muodostelman suuntaisesti tehden hy\xc3\xb6kk\xc3\xa4yssy\xc3\xb6ksyj\xc3\xa4 ja nousten takaisin. Menetelm\xc3\xa4n mahdollisti osaltaan tykinammusten suuri teho._NEWLINE_Lukuisia muitakin taktiikoita esitettiin ja kokeiltiin taistelutilanteissa, mutta aina suurin ongelma oli kohteena olevien pommikoneiden hitaus. Me 262 ei voinut hidastaa nopeuttaan, koska nopeuden kiihdytt\xc3\xa4minen takaisin olisi kest\xc3\xa4nyt liian kauan. Tuolloin kone ei olisi vihollisen m\xc3\xa4nt\xc3\xa4moottorisia saattoh\xc3\xa4vitt\xc3\xa4ji\xc3\xa4 nopeampi ja olisi haavoittuva kuten \xe2\x80\x9drottajahti\xe2\x80\x9d-hy\xc3\xb6kk\xc3\xa4yksess\xc3\xa4. Jatkuvaa huippunopeutta lennett\xc3\xa4ess\xc3\xa4 t\xc3\xa4ht\xc3\xa4yksen piti tapahtua \xc3\xa4\xc3\xa4rimm\xc3\xa4isen nopeasti._NEWLINE_Jotkin potkurikoneet kuten Yhdysvaltain North American P-51 Mustang, pystyiv\xc3\xa4t sy\xc3\xb6ksym\xc3\xa4ll\xc3\xa4 hetkellisesti saavuttamaan riitt\xc3\xa4v\xc3\xa4n suuren nopeuden my\xc3\xb6s ilmataistelussa. Adolf Galland haavoittui t\xc3\xa4llaisessa tilanteessa hy\xc3\xb6k\xc3\xa4tess\xc3\xa4\xc3\xa4n Yhdysvaltain Martin B-26 Marauder -pommittajia vastaan. Me 262:ssa ei ollut heittoistuinta. Er\xc3\xa4s keino hyp\xc3\xa4t\xc3\xa4 oli ottaa moottoreista tehot pois nopeuden v\xc3\xa4hent\xc3\xa4miseksi ja kavuta istuimelta yl\xc3\xb6s ohjaamon reunalle. Sitten lent\xc3\xa4j\xc3\xa4 potkaisi sauvan eteenp\xc3\xa4in. Koneen aloittaessa ulkopuolisen sy\xc3\xb6ksyn negatiivinen kiihtyvyys heitti lent\xc3\xa4j\xc3\xa4n ulos ja per\xc3\xa4simien yli._NEWLINE_Me 262:n moottorit vaativat paljon huoltoa, ja niiden kestoik\xc3\xa4 oli keskim\xc3\xa4\xc3\xa4rin vain noin 20 lentotuntia. Osaltaan t\xc3\xa4h\xc3\xa4n vaikutti korkealaatuisten raaka-aineiden puute, mik\xc3\xa4 lyhensi erityisesti kuumuudenkestoa vaativien osien k\xc3\xa4ytt\xc3\xb6aikaa, osaltaan my\xc3\xb6s moottoreiden alkeellinen rakenne._NEWLINE_Me 262:n merkityst\xc3\xa4 sodan lopulla v\xc3\xa4hensi polttoaineen ja koulutettujen lent\xc3\xa4jien puute, joiden takia koneet seisoivat lentokentill\xc3\xa4 k\xc3\xa4ytt\xc3\xa4m\xc3\xa4tt\xc3\xb6min\xc3\xa4. Niit\xc3\xa4 j\xc3\xa4ikin sotasaaliina suuria m\xc3\xa4\xc3\xa4ri\xc3\xa4 liittoutuneiden haltuun.'